Gòsus
(campidanese)
Raccolta Murgia 1980

Rit.
De sa culpa dilatada
divina reparadora
Serenissima Sennora
de su Remediu lamada!

[1]
Meixina çelestiali
chi segunda a Gesucristu
de su peccadori tristu
ndi curas dogna mali:
e da sa culpa mortali
bogas s' anima affannada!

[2] 
Aurora rutilanti
mistica columba hermosa
oasi sacra misteriosa
sagradu mari abundanti
in cudda isfera brillanti
de totus ses venerada!

[3]
Luna de summa bellesa
iris de bellus coloris
giaichi is peccadoris
incamminas cun destresa
po arribai cun lestesa
a sa patria disigiada!

[4]
Consolu de is affligius
refugiu de is peccadoris
remediu de is doloris
ti domandant totu unius
e sunt totus favorius
cun caridadi sobrada!

[5]
Ses Giuditta chi has postrau
s' Oloferne infernali
e cun istragu fatali
has destruiu su peccau
sendu su celu serrau
tui has abertu s' istrada!

[6]
In su celu generosa
amparas totu is afflittus
siant arricus o poberittus
comente mama piedosa
nisciunu dimandat cosa
chi non bengat alcanzada!

[7]
Su divotu fervorosu
de is meigus abbandonau
de prontu atturat curau
cun modu maravigliosu
alcanzat cun meda gosu
sa saludi disigiada!

[8]
Chi s' aflittu naviganti
in burrascas de su mari
procurat de t' invocari
cun fidi firma e costanti
tui dd' ottenis a s' istanti
sa burrasca serenada!

[9]
Giaichì in su regnu divinu
ti teneus po abogada
po s' anima tribuliada
interçedi de continu
ghianosi in su camminu
de sa patria suspirada!